ഇന്ധന സബ്സിഡി എന്ത് രസകരമായ ആചാരം! സ്കൂള് കുട്ടികള്ക്കായി ഓടാന് കെ.എസ്.ആര്.ടി.സിക്ക് ഇന്ധന സബ്സിഡിയൊക്കെ കൊടുത്ത് കാലത്തെ രസകരമാക്കി മുന്നോട്ട് നയിക്കുന്ന സര്ക്കാരിനെ മനസില് സങ്കല്പിച്ച പ്രതിപക്ഷനേതാവ് വി.ഡി. സതീശന് ഉള്പ്പുളകിതനായി. ക്രൂഡോയില് വില ബാരലിന് 82 ഡോളറില് നില്ക്കുന്ന കാലത്ത് കേരളത്തിലിപ്പോള് 30 രൂപയ്ക്ക് പെട്രോള് കിട്ടേണ്ടതാണെന്ന് അദ്ദേഹം കണക്ക് നിരത്തി. കേന്ദ്രം അത് സമ്മതിക്കാതെ നികുതി കൂട്ടിക്കൂട്ടി കൊള്ളയടിക്കുമ്ബോള് അതിന്റെ ഒരധിക വരുമാനം കേരളത്തിനും കിട്ടുന്നുണ്ടെന്ന് പ്രതിപക്ഷനേതാവിനറിയാം. അപ്പോ, അതിലൊരു ഫ്യുവല് സബ്സിഡിയൊക്കെ കൊടുത്താല് എന്ത് രസമായേനെ? സദ്ഭരണത്തിന് ചില ചെപ്പടിവിദ്യകളെന്ന മട്ടില് അദ്ദേഹം വിളമ്ബുന്നത് മുഖ്യമന്ത്രിയും ധനകാര്യമന്ത്രിയും കേട്ടിരിക്കുന്നുണ്ടായിരുന്നു. പക്ഷേ സദ്ഭരണത്തിന് സബ്സിഡിയെന്ന ഒറ്റമൂലിയെപ്പറ്റിയൊന്നും ചിന്തിക്കുന്ന മാനസികാവസ്ഥയിലായിരുന്നോ അവര് എന്ന് നിശ്ചയമുണ്ടായില്ല. പെട്രോള്, ഡീസല് വിലവര്ദ്ധന ജനത്തെ ദുരിതക്കയത്തിലേക്ക് തള്ളിയിടുന്നത് ചൂണ്ടിക്കാട്ടിയാണ് ഷാഫി പറമ്ബിലിന്റെ നേതൃത്വത്തില് പ്രതിപക്ഷം ശൂന്യവേളയില് കൊണ്ടുവന്ന അടിയന്തരപ്രമേയം. മോദിയും അമിത്ഷായും കേന്ദ്രസര്ക്കാരും കക്കാനിറങ്ങുമ്ബോള് ഫ്യൂസൂരിക്കൊടുക്കുന്ന സമീപനമാണ് കേരളത്തിലെ സര്ക്കാരിന്റേതെന്ന് ഷാഫി കടുപ്പിച്ച് പറഞ്ഞത്, ഇന്ധനവില ഉയരുമ്ബോള് കിട്ടുന്ന അധികനികുതി വരുമാനം സംസ്ഥാനസര്ക്കാര് ഉപേക്ഷിക്കുന്നില്ലെന്ന് സമര്ത്ഥിക്കാനായിരുന്നു. കേന്ദ്രവും സംസ്ഥാനവും ചേര്ന്ന് നടത്തുന്ന നികുതിഭീകരതയാണ് ഇന്ധനക്കൊള്ളയ്ക്ക് പിന്നിലെന്നാണ് ഷാഫിയുടെ നിരീക്ഷണം. ധനമന്ത്രി കെ.എന്. ബാലഗോപാല് നേരേ കോണ്ഗ്രസ് ഭരിക്കുന്ന രാജസ്ഥാനിലേക്ക് പോയി. അവിടെ പെട്രോളിന് 121 രൂപയാണെന്ന് പ്രതിപക്ഷത്തെ ഓര്മ്മിപ്പിച്ചു. കേന്ദ്രസര്ക്കാര് സെസ്സും അഡിഷണല് സ്പെഷ്യല് ഡ്യൂട്ടിയും അടിക്കടി കൂട്ടിയപ്പോള് അഞ്ച് വര്ഷത്തിനിടയില് ഒരിക്കല്പോലും നികുതി കൂട്ടാത്ത അപൂര്വം സംസ്ഥാനങ്ങളിലൊന്ന് കേരളമാണെന്ന് മന്ത്രി അവകാശപ്പെട്ടു. എല്ലാത്തിനുമുപരി, ഇന്ധന വില നിര്ണയാധികാരം കമ്ബോളത്തിന് വിട്ടുകൊടുത്ത് എല്ലാ കുഴപ്പവുമുണ്ടാക്കി വച്ചതിന് കോണ്ഗ്രസിനെ പഴിയും പറഞ്ഞു. രാജസ്ഥാനിലെ ജനം എന്ത് ചെയ്യുന്നുവെന്ന് നോക്കി തീരുമാനമെടുക്കാനല്ല നിങ്ങളെയും ഞങ്ങളെയും ഇവിടേക്ക് അയച്ചിരിക്കുന്നതെന്നായി ഷാഫി. അത് ഇവിടത്തെ കാര്യം പറയാനാണ്. മന്ത്രിക്ക് ഇത് കേട്ടപ്പോള് പോളണ്ടിനെപ്പറ്റി ഒരക്ഷരം മിണ്ടരുത് എന്ന സിനിമാഡയലോഗാണ് ഓര്മ്മയിലെത്തിയത്. ജനങ്ങളുടെ മേല് ക്രൂരമായ ഭാരം അടിച്ചേല്പിച്ച് നികുതിഭീകരത നടത്തുന്ന ബി.ജെ.പിയുടെ മഹാ അപരാധത്തെ വീര്യംകുറച്ചു കാട്ടാനാണ് കോണ്ഗ്രസിന് മേല് ആക്ഷേപം ചൊരിയുന്നതെന്നായിരുന്നു പ്രതിപക്ഷനേതാവിന്റെയും പക്ഷം. ക്രൂഡോയില് വില ബാരലിന് 145 ഡോളറില് നില്ക്കുമ്ബോഴാണ് കമ്ബോള ഇടപെടല് സുഗമമാക്കാന് മന്മോഹന്സിംഗിന്റെ സര്ക്കാര് വിലനിര്ണയാധികാരം വിട്ടുകൊടുത്തത് എന്നദ്ദേഹം സമര്ത്ഥിച്ചു. അതനുസരിച്ച് കാര്യങ്ങള് നടന്നാല് ഇന്ന് വില കുത്തനെ കുറയേണ്ടതാണ്. അതിനാല് ഇനിയെങ്കിലും കോണ്ഗ്രസിനെ പറയാതിരിക്കൂ എന്നാണ് അദ്ദേഹത്തിന്റെ അഭ്യര്ത്ഥന. പറഞ്ഞിട്ടെന്ത് പ്രയോജനം! പാചകവാതക വിലവര്ദ്ധനവിനെതിരെ ശ്രദ്ധക്ഷണിക്കല് പ്രമേയം കൊണ്ടുവന്ന കെ.വി. സുമേഷ് വീണ്ടും അതുതന്നെ പറഞ്ഞു. വിലനിര്ണയാധികാരം കുത്തകകള്ക്ക് വിട്ടുകൊടുത്ത കോണ്ഗ്രസാണ് നികുതിഭീകരതയ്ക്ക് തുടക്കമിട്ടത് എന്ന്. മലപ്പുറം ജില്ലാ സഹകരണബാങ്കിനെ കേരള ബാങ്കില് ലയിപ്പിക്കുന്നതിനും ക്ഷീരസഹകരണസംഘങ്ങളുടെ ഭരണസമിതി കാലാവധി പരിഷ്കരിക്കുന്നതിനുമുള്ള കേരള സഹകരണസംഘം രണ്ടാം നമ്ബര് ഭേദഗതി ബില്ലും ദേവസ്വം റിക്രൂട്ട്മെന്റ് ബോര്ഡിലെ അംഗങ്ങള്ക്ക് ഒരു ടേം കൂടി കാലാവധി ദീര്ഘിപ്പിച്ച് നല്കുന്നതിനുള്ള ഭേദഗതി ബില്ലും സഭ പാസാക്കി. കേരള ബാങ്കിലേക്ക് മലപ്പുറം ജില്ലാബാങ്കിനെ ലയിപ്പിക്കുന്നതിലുള്ള കടുത്ത വിയോജിപ്പ് പ്രതിപക്ഷം രേഖപ്പെടുത്തി. നഷ്ടത്തിലോടുന്ന കേരള ബാങ്കിലേക്ക് ലാഭത്തിലോടുന്ന മലപ്പുറം ബാങ്കിനെ ലയിപ്പിച്ച് ജനാധിപത്യത്തെ കശാപ്പ് ചെയ്യരുതെന്ന് സജീവ് ജോസഫ് അഭ്യര്ത്ഥിച്ചു. 1150 കോടിയുടെ നഷ്ടത്തിലോടുന്ന കേരള ബാങ്കിലേക്ക് നല്ല നിലയില് പ്രവര്ത്തിക്കുന്ന ജില്ലാബാങ്കുകളെക്കൂടി ലയിപ്പിച്ച് അവയെയും മുക്കണോയെന്ന് മാത്യു കുഴല്നാടന് ചോദിച്ചു. കേരളബാങ്കിന്റെ രക്ഷാകര്ത്തൃസ്ഥാനം സ്വയമേറ്റെടുത്ത് പൊരുതാനിറങ്ങിയത് കടകംപള്ളി സുരേന്ദ്രനാണ്. ഒരുവേള കുഴല്നാടന് കടകംപള്ളി സംവാദം തന്നെ അരങ്ങേറി. നഷ്ടത്തിനകത്തൊരു ലാഭം ഒളിച്ചിരിപ്പുണ്ടെന്ന കണക്കൊക്കെ കടകംപള്ളി നിരത്തി കേരളബാങ്കിനെ ലാഭത്തില് നിറുത്താന് കഠിനാദ്ധ്വാനം ചെയ്തു. സഹകരണബാങ്കുകളെ കറവപ്പശുവാക്കുകയെന്ന ദൗത്യം വിജയിപ്പിക്കാനാണ് മലപ്പുറം ജില്ലാബാങ്കിനെ മാത്രം ഒഴിവാക്കി കേരള ബാങ്ക് നടത്തണമെന്ന് പ്രതിപക്ഷം ആവശ്യപ്പെടുന്നതെന്ന് സേവ്യര് ചിറ്റിലപ്പള്ളി കുറ്റപ്പെടുത്തി. പള്ളിമണിയും ബാങ്ക് വിളിയും അമ്ബലത്തിലെ സുപ്രഭാതവും ഒരുമിച്ച് കേട്ടുണരുന്ന എന്.എ.നെല്ലിക്കുന്നല്ലാതെ ദേവസ്വം ബില്ലില് സംസാരിക്കേണ്ടത് മറ്റാരാണ് ! ചര്ച്ച കൂടാതെ ദേവസ്വം റിക്രൂട്ട്മെന്റ് ബോര്ഡ് ഭേദഗതി ബില് പാസാക്കാനുള്ള മന്ത്രി കെ. രാധാകൃഷ്ണന്റെ തന്ത്രപരമായ നീക്കത്തിന് നെല്ലിക്കുന്നിന്റെ വിലാപം അങ്ങനെ വിലങ്ങുതടിയായി!